**Fugă prin timpul înserării**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ai putea, în astă seară,

pentr-o oră, două, șapte,

să faci ploaia să dispară

din privirile-ți de noapte?

Norii de pe cerul gri,

hai să-i alungăm departe

și, din clipele pustii,

să fugim ca dintr-o moarte!

Să-nviem, cumva, pe-o stradă

fără nume, pe-nserat,

în secunde ce-or să cadă

ca-ntr-un timp demult uitat!

De-am putea să ne iubim

timp de-o oră, două, șapte,

n-ar conta nici că murim

așteptând o altă noapte.